TEMA: »UČENJE IGRE PRI MLADINSKEM MOŠTVU NK BRAVO S POSEBNIM POUDARKOM NA NAPADANJU« Ljubljana, 12.09.2022

Spoštovane kolegice in kolegi,

v soglasju s trenerji moštva U19 NK Bravo si pridružujem pravico predstaviti bistvene značilnosti današnje praktične predstavitve, kjer gre za metodiko učenja igre s poudarkom na napadanju. V kolikor govorimo o metodiki imamo v mislih izbiro določenih vaj in metod za dosego določenega cilja. V zvezi z metodami prevladujeta metoda igre in situacijska metoda. Pri izbiri vaj pa gre za rdečo nit glede na reševanje določenega taktičnega problema v igri v različnih zahtevnostnih stopnjah. Ugotoviti je potrebno kaj je to najpomembnejše v igri v času napadanja za naše moštvo in to v procesu treninga ponavljati.

Mladinsko moštvo predstavlja pripravljalnico in zadnjo stopnico pred vključevanjem v člansko poklicno moštvo. To pomeni, da naj bi mladinci glede na vsebino in velikost obremenitev v okviru procesa treninga in zahtev tekmovanja dosegali člansko raven. Prav tako glede psihosocioloških zahtev, še posebej vezano na medčloveške odnose in pomembnost rezultata.

Tudi pri razvoju igre in zakonitostih- principih modela igre gre pri mladincih za podobne zahteve kot pri članskem moštvu. Na drugi strani pa želimo v odnosu na kadetsko moštvo pri mladincih nadgraditi prej omenjene taktične zahteve. Najmanj pet mladincev je redno vključenih v delo članskega moštva in najmanj pet kadetov sodeluje s mladinskim moštvom.

Namen današnje predstavitve je, da v okviru mladinskega moštva NK Bravo trenerji predstavijo izbiro taktičnih vaj, ki jih vsakodnevno uporabljajo v procesu treninga za razvoj priprave in zaključka napada ter hitrosti prehoda v napad. Predstavili bodo najpogosteje uporabljene vaje. Glede izbire vaj upoštevajo zahteve »Nacionalne metodike učenja igre«, ki ponuja rdečo nit pri izbiri vaj in sicer: vaje situacijske tehnike, igralne situacije, igralne oblike in moštvene igre. Igralnih situacij ne bodo prikazali saj gre pri njihovem izboru že za tesno povezavo z vajami situacijske tehnike.

Izbira prikazanih vaj je vezana na nekatere principe za razvoj priprave in zaključka napada ter hitrost prehodov v napad. Največkrat gre za:

* Vtekanja in podajo (prodor) v globino za hrbet nasprotni obrambi,
* Ustvarjanje številčne premoči,
* Ustvarjanje in izkoriščanje praznih prostorov,
* Širina v napadu,
* Podajo na tretjega,
* Povratno podajo in podajo v globino,
* Kdaj odločitev za zadnjo podajo,
* Učinkovitost v zaključku napada,
* Odkrivanje za in med dvema nasprotnima igralcema itd.
* Razvoj tempa v igri (hitrost gibanja žoge in igralcev)

Tudi v času branjenja bi naj bilo znotraj vaj opaznih več taktičnih zahtev-principov kot so:

* Agresivno branjenje proti žogi,
* Proti pritisk,
* Hitrost vračanja v nižjo cono branjenja,
* Nihanje zadnje vrste (kompaktnost, umik),
* Preprečevanje dolge podaje za hrbet naši zadnji vrsti
* Agresivnost in poudarjen dvoboj

V začetku so pri izbiri vaj prisotni olajšani pogoji za igro (prosti igralci, pasivni in pol aktivni nasprotni igralci, številčna premoč, brez omejitev dotikov žoge, it.)

Ponujene taktične rešitve - principi znotraj igre s strani trenerjev ne smejo onemogočati KREATIVNOSTI igralcev. Dovoljena je SVOBODA v igri vendar ne svoboda, ki gre v škodo moštva. Dovoljene so tudi NAPAKE vendar ne zmeraj iste. Po določenem času procesa treninga in tekmovanja bi naj bil viden trend ZMANJŠEVANJE NAPAK in napredek v igri. Igralci naj imajo svobodo in možnost vedno kaj »POIZKUSITI« tudi izven naših ponujenih možnosti.

Ob osvojeni SKUPNI IDEJI ZA IGRO so dobra tehnika in kondicija ob visokih motivih pogoj za uspešnost v igri. TAKTIKA je torej samo eden in VERJETNO najvažnejši od dejavnikov za uspešnost v igri.

S športnimi pozdravi

Zdenko Verdenik